Document ID: 32015D0321

VYKONÁVACIE ROZHODNUTIE KOMISIE (EÚ) 2015/321
z 26. februára 2015,
ktorým sa mení rozhodnutie 2008/989/ES, ktorým sa v súlade so smernicou Rady 1999/105/ES členským štátom povoľuje rozhodovať o rovnocennosti záruk poskytnutých na množiteľský materiál lesných kultúr, ktorý sa má dovážať z určitých tretích krajín
[oznámené pod číslom C(2015) 1045]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 19 ods. 3,
keďže:
(1)
Rozhodnutie Rady 2008/971/ES (2) udelilo rovnocennosť určitým tretím krajinám, pokiaľ ide o systémy schvaľovania a registrácie základného materiálu a následnú produkciu množiteľského materiálu z tohto základného materiálu. Informácie týkajúce sa určitých tretích krajín dostupné na úrovni Únie neboli dostatočné na to, aby sa tieto tretie krajiny zaradili do uvedeného rozhodnutia. Preto Komisia prijala rozhodnutie Komisie 2008/989/ES (3).
(2)
Aby sa zabránilo narušeniu štruktúry obchodu po 31. decembri 2014, je vhodné predĺžiť obdobie uplatňovania rozhodnutia 2008/989/ES do úpravy rozhodnutia 2008/971/ES.
(3)
Je takisto vhodné, aby sa do budúcej zmeny rozhodnutia 2008/971/ES členským štátom dočasne povolilo prijímať rozhodnutia týkajúce sa množiteľského materiálu lesných kultúr kategórie „testovaný“, ktorý bol vyprodukovaný v tretích krajinách, ktoré už sú uvedené v rozhodnutí 2008/971/ES.
(4)
Z informácií oznámených členskými štátmi vyplýva, že množiteľský materiál lesných kultúr pochádzajúci z Nového Zélandu nie je opatrený listom o pôvode alebo úradným osvedčením vydaným touto krajinou. Nový Zéland by sa preto mal vypustiť zo zoznamu krajín, v súvislosti s ktorými sa členským štátom povoľuje rozhodovať o rovnocennosti záruk poskytnutých na množiteľský materiál lesných kultúr.
(5)
Rozhodnutie 2008/989/ES by sa preto malo zodpovedajúcim spôsobom zmeniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO ROZHODNUTIE:
Článok 1
Rozhodnutie 2008/989/ES sa mení takto:
1.
Článok 3 sa nahrádza takto:
„Článok 3
Toto rozhodnutie sa uplatňuje do 31. decembra 2019.“
2.
Príloha sa mení v súlade s prílohou k tomuto rozhodnutiu.
Článok 2
Toto rozhodnutie sa uplatňuje od 1. januára 2015.
Článok 3
Toto rozhodnutie je určené členským štátom.
V Bruseli 26. februára 2015

Labels: 3
15
18
6